Mitjançant l'article 66 de la Llei 22/1998, de 30 de desembre, de la carta municipal de Barcelona, es va crear la Subcomissió d'Urbanisme del municipi de Barcelona, a la qual la Llei atorga la funció d'aprovar definitivament el planejament general i també la revisió o la modificació corresponent, en l'àmbit del terme municipal de Barcelona, així com l'aprovació definitiva de plans que comporti la modificació de zones verdes o espais lliures.
Atès que cal establir unes normes de funcionament intern d'aquesta Subcomissió en la mesura que no han estat establertes en la Llei 22/1998, de 30 de desembre, esmentada;
Per tot això, a proposta del conseller de Política Territorial i Obres Públiques, de conformitat amb el que estableix la disposició final de la Llei 22/1998, de 30 de desembre, de la carta municipal de Barcelona, de conformitat amb el dictamen de la Comissió Jurídica Assessora i d'acord amb el Govern,
És objecte d'aquest Decret la regulació de l'organització i el funcionament intern de la Subcomissió d'Urbanisme del municipi de Barcelona, òrgan urbanístic de la Generalitat de Catalunya, creat per l'article 66 de la Llei 22/1998, de 30 de desembre, de la carta municipal de Barcelona.
2.1 La Subcomissió d'Urbanisme del municipi de Barcelona és presidida pel president o la presidenta de la Comissió d'Urbanisme de Barcelona, i integrada per deu vocals designats, per meitat, pel conseller o la consellera del Departament de Política Territorial i Obres Públiques i per l'alcalde o l'alcaldessa de Barcelona.
El president o la presidenta de la Subcomissió en nomenarà vicepresident o vicepresidenta al vocal així proposat per l'alcalde o alcaldessa de Barcelona, d'entre els vocals de l'Ajuntament.
2.2 A les sessions de la Subcomissió d'Urbanisme de Barcelona, hi pot assistir un representant de l'Estat, amb veu però sense vot, que ha de ser designat pel delegat o la delegada del Govern a Catalunya.
2.3 El president o la presidenta de la Subcomissió d'Urbanisme del municipi de Barcelona nomenarà un secretari o una secretària, entre els funcionaris adscrits al Departament de Política Territorial i Obres Públiques, amb veu però sense vot.
Suplència del president, del secretari i dels vocals de la Subcomissió
3.1 En cas de vacant, absència, malaltia o alguna altra causa legal, el càrrec de president o presidenta de la Subcomissió i el vot seran exercits pel vocal que hagi designat, que tindrà, en aquest cas, un únic vot.
3.2 El secretari o la secretària serà suplert per la persona designada pel president o la presidenta de la Subcomissió entre els funcionaris adscrits al Departament de Política Territorial i Obres Públiques.
3.3 La resolució de nomenament dels vocals de la Subcomissió haurà de preveure els suplents per a supòsits d'absència, malaltia i, en general, per a qualsevol causa justificada.
4.1 La Subcomissió té coneixement dels expedients d'aprovació definitiva del planejament general i també de la revisió o la modificació corresponents, en l'àmbit del terme municipal de Barcelona, així com de l'aprovació definitiva de plans que comporti la modificació de zones verdes o d'espais lliures, amb l'excepció dels expedients que ja hagin estat aprovats provisionalment abans de l'entrada en vigor de la Llei.
4.2 L'aprovació definitiva del planejament general i també de la revisió o la modificació corresponents, en l'àmbit del terme municipal de Barcelona, s'entendrà atorgada per silenci en els supòsits que preveu l'article 59.2 de la refosa de textos legals vigent a Catalunya en matèria urbanística, aprovada pel Decret legislatiu 1/1990, de 12 de juliol.
4.3 Una vegada tingui entrada en el Registre del Departament de Política Territorial i Obres Públiques l'expedient de modificació de zones verdes o espais lliures, la Comissió d'Urbanisme de Catalunya disposarà del termini de dos mesos per emetre l'informe preceptiu.
Una vegada emès aquest informe, l'expedient es trametrà a la Comissió Jurídica Assessora, per tal que emeti el seu informe en el termini que fixa la normativa reguladora.
Des de la recepció del dictamen de la Comissió Jurídica Assessora, la Subcomissió tindrà un termini de tres mesos per a la resolució definitiva.
Transcorregut aquest termini sense que s'hagi adoptat la resolució expressa, serà d'aplicació el que disposi per a la modificació de zones verdes la vigent legislació urbanística.
4.4 Els informes de la Comissió Jurídica Assessora, als quals es refereix el paràgraf anterior, seran tramesos per la Secretaria de la Subcomissió a l'Ajuntament de Barcelona i als membres de la Subcomissió en el termini de 10 dies des de la seva recepció.
5.1 La Subcomissió d'Urbanisme del municipi de Barcelona es reuneix en sessió ordinària una vegada al trimestre.
En sessió extraordinària es reuneix sempre que la convoqui el president o la presidenta, a iniciativa pròpia o a petició de quatre membres de la Subcomissió.
En aquest darrer supòsit la convocatòria s'ha d'efectuar en un termini màxim de 10 dies a partir de la petició.
La reunió ha de tenir lloc en el termini màxim d'un mes des de la convocatòria.
5.2 El suport administratiu i tècnic de la Subcomissió es du a terme des de la Direcció General d'Ordenació del Territori i Urbanisme, sempre que no es determini de forma diferent per la Subcomissió.
5.3 A petició d'algun vocal, el president o presidenta pot autoritzar que els tècnics que han intervingut en la formació dels projectes dels quals té coneixement la Subcomissió, puguin informar d'aquests a la Subcomissió.
Funcions de la Ponència Tècnica
6.1 Per a l'examen i l'elaboració de la corresponent proposta de resolució dels expedients que hagin de ser sotmesos a la Subcomissió en matèries de la seva competència, es constitueix la Ponència Tècnica, que tindrà el suport de l'estructura tècnica i administrativa de la Direcció General d'Ordenació del Territori i Urbanisme.
6.2 A petició d'algun vocal, el president o la presidenta de la Ponència pot autoritzar que els tècnics que han intervingut en la formació dels projectes dels quals té coneixement la Ponència Tècnica, puguin informar d'aquests a la Ponència.
6.3 L'informe de la Ponència Tècnica serà previ i preceptiu, llevat en cas d'urgència apreciada per la Subcomissió amb el vot favorable d'una tercera part dels membres.
Composició de la Ponència Tècnica
La Ponència Tècnica està constituïda pels membres següents:
a) El director o la directora general d'Ordenació del Territori i Urbanisme, que actuarà com a president.
b) Quatre vocals designats, per meitat, pel conseller o la consellera de Política Territorial i Obres Públiques i per l'alcalde o l'alcaldessa de Barcelona, d'entre els membres de la Subcomissió.
c) Un secretari o una secretària, que serà el mateix que el de la Subcomissió, amb veu però sense vot.
Suplència del president, del secretari i dels vocals de la Ponència Tècnica
8.1 En cas de vacant, absència, malaltia o alguna altra causa legal, el president o la presidenta de la Ponència Tècnica serà substituït/da pel vocal que hagi designat.
8.2 El secretari o la secretària serà suplert/a per la persona designada pel president de la Subcomissió entre els funcionaris adscrits al Departament de Política Territorial i Obres Públiques.
8.3 La resolució de nomenament dels vocals de la Ponència Tècnica haurà de preveure els suplents per a casos d'absència, malaltia i, en general, per qualsevol causa justificada.
9.1 En la notificació de la convocatòria de cada sessió de la Subcomissió i de la Ponència Tècnica, es preveurà una segona convocatòria per a una hora després en cas que per a la primera no hi hagi quòrum suficient d'assistents.
9.2 El nombre necessari de membres assistents per constituir vàlidament la Subcomissió serà, en primera convocatòria, com a mínim de set i, en segona convocatòria, un mínim de cinc.
9.3 El nombre necessari de membres assistents per constituir vàlidament la Ponència Tècnica serà de tres.
10.1 Els acords de la Subcomissió i de la Ponència Tècnica són adoptats per majoria simple dels assistents.
En cas d'empat, el vot del president o la presidenta, o del seu substitut, dirimeix el resultat de les votacions.
10.2 Els acords de la Subcomissió exhaureixen la via administrativa.
En tot el que no preveu aquest Decret en referència al funcionament dels òrgans col·legiats, s'aplicaran supletòriament les normes contingudes en la Llei 13/1989, de 14 de desembre, d'organització, procediment i règim jurídic de l'Administració de la Generalitat, i en la Llei 30/1992, de 26 de novembre, de règim jurídic de les administracions públiques i del procediment administratiu comú.
Queden derogades totes les disposicions que contravinguin el que disposa aquest Decret.
—1 Es faculta el titular del Departament de Política Territorial i Obres Públiques per dur a terme les actuacions necessàries per al desplegament d'aquest Decret.
—2 Aquest Decret entrarà en vigor l'endemà de la publicació en el Diari Oficial de la Generalitat de Catalunya.
Barcelona, 27 de juliol de 1999